Goedere vernietig in brand by Beitbrug-grenspos | Maroela Media
Die brand het Donderdagmiddag omstreeks 17:00 uitgebreek in ŉ gebou wat gekonfiskeerde goedere soos televisiestelle, komberse en kruideniersware gestoor het, het die Chronicle-koerant in Zimbabwe Vrydag berig.
“Goedere ter waarde van $5 miljoen is vernietig,” het Talent Munda, woordvoerder vir die burgerlike beskermingseenheid by die grenspos, aan die koerant gesê. “Ons weet nog nie wat die oorsaak van die brand is nie. Niemand was in die gebou toe die brand uitgebreek het nie en die gebou was gesluit.”
Volgens Munda was meeste van die goedere wat in die brand vernietig is, gesmokkelde items en goedere waarop die Zimbabwe-belastingowerheid (Zimra) beslag gelê het. “Niks het die brand deurstaan nie. Alles is tot as verbrand.”
Die voorval is ŉ teken van die grens se gebrek aan gereedheid vir brande, alhoewel dit die besigste kruising in sub-Sahara Afrika is. Beitbrug het nie ŉ brandweerstasie nie en die National Oil Company of Zimbabwe moes die brandweerwaens stuur. Brandweerwaens is ook van Musina oor die grens gestuur.
Maroela Media het vroeër vandag berig Thinus Becker (54), ŉ sakeman van Randhart in Alberton, was vir langer as vier ure by die Beitbrug-grenspos vasgekeer nadat daar volgens hom “absolute chaos” was om mense vir ebola te toets voor hulle Suid-Afrika van Zimbabwe af kan binnekom. Klik hier om meer te lees.